會稽頌  其二
作者：諸葛興
朝代：宋

paragraphs: 肇三聖兮傳一中，建人極兮參洪濛。
元圭錫兮汝績，昭華歸兮汝躬。
大道公兮均嬗繼，家天下兮繇姒氏。
嵩石兮發祥，謳歌兮與子。
誓甘野兮服叛，養國老兮貴齒。
席不重兮味不貳，琴瑟屏兮鐘鼓置。
思皇訓兮克儉，心敬承兮敢墜。
祀四百兮綿景祚，兆大橫兮垂異世。
越山兮蜿蜒，鏡水兮漪漣。
煥祠宮兮屹峙，肅廡祀兮愉然。
端冕兮龍章，執圭兮琳琅。
想規重兮矩疊，恍韶奏兮鏗鏘。